जालौन में सिपाही की हत्या के 4 दिन बाद हत्यारोपी ढेर, टॉप-2 एनकाउंटर स्टेट में UP
4 days after the murder of the constable, 2 miscreants were surrounded and killed, UP in top-2 encounter state. केंद्र सरकार ने बताया कि जनवरी 2017 से जनवरी 2022 के बीच पुलिस एनकाउंटर में मौत के बाद सबसे ज्यादा 191 केस छत्तीसगढ़ में दर्ज हुए। दूसरे नंबर पर उत्तर प्रदेश है, जहां कुल 117 केस दर्ज हुए हैं।
UP के बहुचर्चित उमेश पाल हत्याकांड के 80 दिन बीत चुके हैं। इस दौरान UP पुलिस और STF ने 10 वांटेड अपराधियों को एनकाउंटर में मार गिराया है। जो अभी भी फरार हैं उन्हें डर है कि कहीं अगला नंबर उन्हीं का न हो।
कल यानी 14 मई की दोपहर UP पुलिस ने एनकाउंटर में दो बदमाशों को मुठभेड़ में मार गिराया। SP के मुताबिक, इन दोनों बदमाशों ने 4 दिन पहले यानी 10 मई को ड्यूटी में तैनात सिपाही भेदजीत सिंह की हत्या कर दी थी।
चलिए पहले आपको जालौन में हुए डबल एनकाउंटर की कहानी बताते हैं। फिर बारी-बारी 80 दिनों में मारे गए मोस्ट वांटेड क्रिमिनल्स के बारे में जानेंगे...
9/10 मई की रात उरई की हाईवे चौकी पर सिपाही भेदजीत ड्यूटी पर थे। तभी उन्हें सूचना मिलती है कि 2 बदमाश फैक्ट्री एरिया में लोहा चोरी कर रहे हैं। इस इनपुट के आधार पर भेदजीत अलर्ट हो गए, वह चौकी के पास ही थे तभी उन्हें बदमाश दिखाई दिए।
सिपाही भेदजीत ने उनका पीछा किया। इससे गुस्साए बदमाशों ने उन पर ताबड़तोड़ फायरिंग कर दी। फायरिंग में वह बच गए, लेकिन बदमाशों ने उन्हें पकड़कर भारी हथियार से उन पर हमला कर दिया। इसमें भेदजीत की मौत हो गई। जब उनकी बॉडी मिली तब उनके शरीर पर 25 चोटों के निशान थे। पर्स और मोबाइल गायब थे।
चौकी पर तैनात सिपाही की हत्या की खबर ने जालौन पुलिस प्रशासन में हड़कंप मचा दिया। जालौन SP ई राजा ने भेदजीत की हत्या करने वाले बदमाशों को जल्द से जल्द पकड़ने के लिए सर्च ऑपरेशन शुरू कर दिया।
14 मई को एनकाउंटर से पहले फिर एक इनपुट मिला
डबल एनकाउंटर पर जालौन के SP ई राजा ने बताया, "हमें सूचना मिली थी कि दोनों बदमाश उरई के पास फैक्ट्री एरिया में आने वाले हैं। इस आधार पर हमारी टीमें मौके पर पहुंचीं। सबसे पहले हमने इलाके की घेराबंदी की। चप्पे-चप्पे पर पुलिस तैनात कर दी।"
"12 बजे के बाद बदमाश वहां पहुंचे तो हमने उन्हें रुकने का इशारा किया। लेकिन वह नहीं माने। इस बीच, उरई SHO शिव कुमार राठौर और 2 सिपाहियों ने उनका पीछा किया तो बदमाशों ने उन पर ताबड़तोड़ फायरिंग कर दी। इसमें SHO के हाथ पर गोली लग गई। जबकि 2 सिपाही बुलेट प्रूफ जैकेट की वजह से बच गए।"
"बदमाश लगातार फायरिंग कर रहे थे। पुलिस ने भी जवाबी फायरिंग की। इससे दोनों बदमाश घायल हो गए। फायरिंग रुकी तो पुलिस दोनों के पास पहुंची। उन्हें जिला अस्पताल ले जाया गया। वहां डॉक्टरों ने दोनों को मृत घोषित कर दिया। मारे गए अपराधियों की पहचान कल्लू अहिरवार और रमेश के रूप में हुई। दोनों उरई के ही रहने वाले थे। बदमाशों के पास से भेदजीत का टूटा हुआ मोबाइल और उनका पर्स भी बरामद हुआ है।"
कल्लू और रमेश का एनकाउंटर बीते 80 दिनों में हुआ 9वां और 10वां एनकाउंटर है। बीते 6 साल में पुलिस और STF अब तक कुल 186 एनकाउंटर कर चुकी है। UP पुलिस के ऑफिशियल फिगर के मुताबिक, मार्च 2017 से लेकर अप्रैल 2022 के बीच पुलिस और अपराधियों की 9,434 बार मुठभेड़ हुई। मार्च 2023 तक मुठभेड़ों का ये आंकड़ा बढ़कर 10,500 से ज्यादा हो गया। इन मुठभेड़ों में 23 हजार से ज्यादा आरोपियों को गिरफ्तार किया गया। वहीं, 12 पुलिसकर्मियों की मौत हुई।
बीते 80 दिनों में 10 बड़े अपराधियों का एनकाउंटर
कल्लू-रमेश के एनकाउंटर के बाद अब UP में बीते 80 दिनों में कुल 10 मोस्ट वांटेड अपराधियों को एनकाउंटर में ढेर किया गया। इन एनकाउंटर्स में पहले नंबर पर अतीक का ड्राइवर अरबाज, दूसरे नंबर पर विजय चौधरी उर्फ उस्मान, तीसरे नंबर पर आनंद सागर, नंबर 4 पर राशिद, 5वें नंबर पर आदित्य राणा, नंबर 6 पर अतीक का बेटा असद, 7वें नंबर पर गुलाम मोहम्मद, नंबर 8 पर गैंगस्टर अनिल दुजाना, नंबर 9 पर कल्लू अहिरवार और 10वें नंबर पर रमेश का नाम शामिल है।
एनकाउंटर नंबर -1
अपराधी का नाम: अरबाज
काम: अतीक का ड्राइवर
मौत: 27 फरवरी 2023
UP पुलिस ने 27 फरवरी को माफिया अतीक अहमद के करीबी अरबाज को एनकाउंटर में ढेर कर दिया। उमेश पाल की हत्या में शूटरों ने जिस क्रेटा कार का इस्तेमाल किया गया था, उसे अरबाज ही चला रहा था। अतीक जब पॉलिटिक्स में सक्रिय था तब से अरबाज उसकी गाड़ी चलाता था। उमेश की हत्या में जिस क्रेटा कार का इस्तेमाल किया गया, वह भी अरबाज के घर के बाहर मिली थी।
एनकाउंटर नंबर- 2
अपराधी का नाम: विजय चौधरी उर्फ उस्मान
काम: अतीक का शूटर
मौत: 6 मार्च 2023
प्रयागराज के लालापुर का रहने वाला विजय चौधरी उर्फ उस्मान एक शार्प शूटर था। उस्मान ने ही उमेश पर सबसे पहले फायरिंग की थी। UP पुलिस ने 6 मार्च को प्रयागराज के कौंधियारा में उसे एनकाउंटर में मार गिराया। विजय चौधरी का नाम उमेश हत्याकांड में दर्ज की गई शुरुआती FIR में नहीं था।
एनकाउंटर नंबर- 3 
अपराधी का नाम: आनंद सागर
काम: जौनपुर, आजमगढ़, वाराणसी और सतना में लूट और हत्या
मौत: 16 मार्च 2023
UP और सतना पुलिस ने मिलकर मध्यप्रदेश के कुख्यात अपराधी आनंद सागर को जौनपुर में मुठभेड़ के दौरान ढेर कर दिया। आनंद सतना में मुनीम की हत्या और लूट के मामले में शामिल मुख्य शूटर था। उस पर 30 हजार का इनाम भी रखा गया था।
मुखबिर की सूचना पर MP और जौनपुर पुलिस ने बक्शा थाना क्षेत्र के अलीगंज हाईवे पर जब आनंद सागर को घेरा तो वह पुलिस पर फायर कर वो भागने लगा। पुलिस की जवाबी कार्रवाई में गोली लगने से आनंद घायल हो गया। इसके बाद उसे अस्पताल में भर्ती कराया गया। जहां डॉक्टरों ने उसे मृत घोषित कर दिया।
एनकाउंटर नंबर- 4 
अपराधी का नाम: राशिद उर्फ सिपहिया
काम: सुरेश रैना के फूफा और बुआ की हत्या की
मौत: 1 अप्रैल 2023
पूर्व क्रिकेटर सुरेश रैना के फूफा और बुआ की हत्या करने वाले आरोपी राशिद उर्फ सिपहिया को UP पुलिस ने एनकाउंटर में मार गिराया। राशिद का अपने इलाके में ऐसा खौफ था कि लोग उसे सिपाही नाम से भी जानते थे। राशिद के खिलाफ 15 केस दर्ज थे और उस पर पुलिस ने 50 हजार रुपए का इनाम भी रखा था। मुजफ्फरनगर के शाहपुर इलाके में हुई मुठभेड़ में उसे एनकाउंटर में ढेर कर दिया गया।
एनकाउंटर नंबर- 5 
अपराधी का नाम: आदित्य राणा
काम: कुख्यात लुटेरा
मौत: 12 अप्रैल 2023
बिजनौर पुलिस ने 2.5 लाख के इनामी कुख्यात आदित्य राणा को मुठभेड़ में ढेर कर दिया। देर रात करीब 2 बजे बिजनौर के स्योहारा थाना क्षेत्र में बुढ़नपुर हाइवे पर फरार चल रहे बदमाश आदित्य राणा की पुलिस से मुठभेड़ हो गई। एनकाउंटर में आदित्य की मौत हो गई, जबकि उसको दबोचने गए 6 पुलिसकर्मी भी घायल हो गए। आदित्य पर लूट सहित 40 मुकदमे दर्ज थे।
एनकाउंटर नंबर- 6, 7
अपराधी का नाम: असद और गुलाम मोहम्मद
काम: उमेश पाल हत्याकांड में शामिल मुख्य आरोपी
मौत: 13 अप्रैल 2023
अतीक के बेटे असद और गुलाम का यूपी STF ने झांसी में एनकाउंटर कर दिया। दोनों पर उमेश पाल पर फायरिंग का आरोप था। प्रयागराज शूटआउट में जो CCTV फुटेज सामने आया था, उसमें भी दोनों फायरिंग करते नजर आए थे। दोनों पर 50-50 हजार का इनाम घोषित था।
एनकाउंटर नंबर- 8 
अपराधी का नाम: अनिल दुजाना
काम: 18 मर्डर समेत 62 मुकदमे दर्ज
मौत: 4 मई 2023
UP STF ने मेरठ में गैंगस्टर अनिल दुजाना को एनकाउंटर में मार गिराया। वह नोएडा के बादलपुर थाना क्षेत्र के दुजाना गांव का रहने वाला था। 3 साल से अयोध्या जेल में बंद था। कुछ समय पहले ही जमानत पर छूटा था। इसके बाद से फरार चल रहा था। दुजाना के खिलाफ 18 मर्डर समेत 62 से ज्यादा केस दर्ज थे। वह गिरोह बनाकर हत्या और लूट की वारदात करता था।
एनकाउंटर में मौत के मामले में UP भारत में दूसरे नंबर पर
8 फरवरी 2022 को संसद में पूछे गए एक सवाल के जवाब में केंद्र सरकार ने बताया कि जनवरी 2017 से जनवरी 2022 के बीच पुलिस एनकाउंटर में मौत के बाद सबसे ज्यादा 191 केस छत्तीसगढ़ में दर्ज हुए। दूसरे नंबर पर उत्तर प्रदेश है, जहां कुल 117 केस दर्ज हुए हैं।
एनकाउंटर पर सुप्रीम कोर्ट के नियम
23 सितंबर 2014 को तब के मुख्य न्यायाधीश आर एम लोढ़ा और जस्टिस रोहिंटन फली नरीमन की बेंच ने एक फैसले के दौरान एनकाउंटर का जिक्र किया। सुप्रीम कोर्ट ने कहा कि भारतीय संविधान के अनुच्छेद 141 के तहत किसी भी तरह के एनकाउंटर में नियमों का पालन होना जरूरी है।
दरअसल, अनुच्छेद 141 सुप्रीम कोर्ट को कोई नियम या कानून बनाने की ताकत देता है। कोर्ट ने अपने फैसले में लिखा था कि पुलिस एनकाउंटर के दौरान हुई मौत की निष्पक्ष, प्रभावी और स्वतंत्र जांच की जानी चाहिए। एनकाउंटर को लेकर सुप्रीम कोर्ट के फैसले की 5 खास बातें ये हैं...
1. जब भी पुलिस को किसी तरह की आपराधिक गतिविधि की सूचना मिले तो उसे केस डायरी या फिर इलेक्ट्रॉनिक माध्यम में रिकॉर्ड किया जाए।
2. अगर पुलिस की तरफ से गोलीबारी में किसी की मृत्यु की सूचना मिले तो इस पर तुरंत प्रभाव से धारा 157 के तहत बिना किसी देरी के कोर्ट में FIR दर्ज होनी चाहिए।
3. इस पूरे घटनाक्रम की एक स्वतंत्र जांच CID से या दूसरे पुलिस स्टेशन की टीम से करवानी जरूरी है, जिसकी निगरानी एक सीनियर पुलिस अधिकारी करेंगे। यह पुलिस अधिकारी उस एनकाउंटर में शामिल सबसे उच्च अधिकारी से एक रैंक ऊपर होना चाहिए।
4. धारा 176 के अंतर्गत पुलिस फायरिंग में हुई हर एक मौत की मजिस्ट्रियल जांच होनी चाहिए। इसकी रिपोर्ट न्यायिक मजिस्ट्रेट के पास भेजना जरूरी है।
5. जब तक स्वतंत्र जांच में किसी तरह का शक पैदा नहीं होता, तब तक NHRC को जांच में शामिल करना जरूरी नहीं है। हालांकि घटनाक्रम की पूरी जानकारी तुरंत NHRC या राज्य के मानवाधिकार आयोग के पास भेजना जरूरी है।
आखिर में UP में 2020 से 2023 के बीच हुए चर्चित एनकाउंटर जान लीजिए...
आप UP से जुड़ी ये खबरें भी पढ़ सकते हैं...
UP पुलिस हेडक्वार्टर पर सूबे के बड़े पुलिस अधिकारी इकट्ठा हुए। मौका था 26 जनवरी पर प्रदेश के 79 जांबाज पुलिसवालों को सम्मानित करने का। DGP देवेंद्र सिंह चौहान ने पहले तिरंगा फहराया। सभी वरिष्ठ पुलिस अधिकारियों ने सलामी दी। अचानक माइक पर एक खूंखार डकैत का नाम लिया जाता है...वो डकैत जिसने खुद एक पुलिस इंस्पेक्टर को मारा। 3 लोगों को बिजली के खंभे पर बांध कर सरेआम गोली मार दी। आम इंसानों को जिंदा जला डाला। नाम था...डकैत गौरी यादव। पढ़िए पूरी खबर...
उमेश पाल के मर्डर में शामिल शाइस्ता परवीन समेत 4 अरोपी अब तक पुलिस के हाथ नहीं लगे हैं। गुड्डू की लोकेशन 8 राज्यों में जरूर मिली, लेकिन उस तक STF पहुंच नहीं पाई। हत्याकांड के 72 दिन बाद भी ये आरोपी कैसे STF को चकमा दे रहे हैं? गुड्डू-शाइस्ता को दबोचने के लिए पुलिस का अगला प्लान क्या है? इन सवालों का जवाब जानने के लिए भास्कर टीम यूपी STF के हेड क्वार्टर पहुंची। पढ़िए पूरी खबर...
"ये नया उत्तर प्रदेश है, ये नई पुलिस है, अपराधियों को पाताल लोक से खोजकर गोली मारेगी।" ये शब्द UP के DGP डीएस चौहान के हैं। 21 नवंबर 2022 को वाराणसी में दो अपराधियों का एनकाउंटर करने के बाद उन्होंने ये बयान दिया था। नए उत्तर प्रदेश का जिक्र सबसे ज्यादा एनकाउंटर के बाद ही हुआ था। CM योगी आदित्यनाथ भी अक्सर अपराधियों को सजा देने के मामले में इस शब्द का जिक्र करते हैं। पढ़िए पूरी खबर...